钦定古今图书集成/明伦汇编/氏族典/第297卷 > 《廖用贤尚友录》 > 羊深
## 钦定古今图书集成/明伦汇编/氏族典/第297卷 > 《廖用贤尚友录》 > 羊深

按《魏书羊深传》，“深字文渊，太山平阳人，梁州刺史祉
第二子也。早有风尚，学涉经史，好文章，兼长几案。自
司空府记室参军，转轻车将军、尚书骑兵郎，寻转驾
部，加右军将军。正光末，北地人车金雀等帅羌胡反
叛，高平贼宿勤明达寇豳、夏诸州，北海王颢为都督
行台讨之，以深为持节通直散骑常侍、行台左丞、军”
司，仍领郎中。颢败，还京。顷之，迁尚书左丞，加平东将
军、光禄大夫。萧宝夤反，攻围华州。王平、薛凤贤等聚
众作逆，敕深兼给事黄门侍郎，与大行台仆射长孙
稚共会潼关，规模进止。事平，以功赐爵新泰男。孝昌
末，徐方多事，以深为东道慰劳使，即为二徐行台。庄
帝践阼，除安东将军、太府卿，又为二兖行台。深处分
军国，损益随机，亦有时誉。初尔朱荣杀害朝士，深第
七弟侃为太山太守。性麤武，遂率乡人外托萧衍。深
在彭城，忽得侃书，招深同逆。深慨然流涕，斩侃使人，
并书表闻。庄帝乃下诏，令还朝面受委敕，乃归京师，
除名。久之，除抚军将军、金紫光禄大夫。元颢入洛，以
深兼黄门郎。颢平，免官。后拜大鸿胪卿。普泰初，迁散
骑常侍、卫将军、右光禄大夫。出帝初，拜中书令。顷之，
转车骑大将军、左光禄大夫。及出帝入关，深与樊子
鹄等同逆于兖州。子鹄署深为齐州刺史，于太山博
县商王村结垒，招引山齐之民。天平二年，大军讨破
之，于陈斩深